काणकोणः कोरोना काळांत रेल्वे बोर्डान देशांतल्या 3500 रेल्वे स्टेशना वयले थांबे बंद केल्ले. तातूंत काणकोण रेल्वे स्टेशनाचोय आस्पाव आशिल्लो. कोविडाचो काळ सोंपिल्ल्यान आनी काणकोण हें पर्यटन थळ आशिल्ल्यान थंय लांब पल्ल्याचे रेल्वेंनी थांबो घेतल्यार पर्यटकांक तशेंच वेपाऱ्यांक मुंबय आनी हेर सुवातांनी म्हाल खरेदी करपा खातीर वचप, ज्येश्ठ नागरिकांक हेर राज्यांनी वचप सोयीचें जावचें हे खातीर ज्येश्ठ नागरीक मंचान रेल्वे मंडळाक तशेंच काणकोणचे आमदार आनी सभापती रमेश तवडकार हांकां पत्र बरोवन थांब्याची मागणी केल्ली.
 पूण ते मागणेक रेल्वे बोर्डान नाखोशी दाखयिल्ली. उपरांत ज्येश्ठ नागरीक मंचाक बराबर घेवन स्वाभिमानी जागृत काणकोणकार, व्हिजन मिशन प्रोगेसिव्ह काणकोण, जनसेना वोरियर्स हांणी काणकोण रेल्वे स्टेशनार मोर्चा व्हरप, उपोशण करप, अधिकाऱ्यांक घेराव घालप हे सारकीं आंदोलनां केल्लीं.
 तेच प्रमाण दुसरे वटेन काणकोण नगरपालिका मंडळ, भारतीय जनता पार्टी काणकोण मंडळ हांणी सभापती रमेश तवडकार हांकां निवेदन भेटोवन थांब्याची मागणी केल्ली.
 उपरांत तवडकार हांणी काणकोण पालिकेचे नगराध्यक्ष रमाकांत नायक गांवकार आनी जीसीएचे उपाध्यक्ष शांबा देसाय हांचे सयत केंद्रीय रेल्वे मंत्री अश्विनी वैष्णव हांची भेट घेवन रेल्वे थांब्या संबंदी मागणी केल्ली. हे भेटींत वैष्णव हांणी थांब्या संबंदी सकारात्मकताय दाखयिल्ली. सद्या काणकोण रेल्वे स्टेशनार नगरकोयल ते गांधीधाम आनी नेत्रावती ह्या दोन रेल्वेचो थांबो मंजूर जाला, आनी काल (बुधवारा) नगरकोयल ते गांधीधाम हे रेल्वेक काणकोण रेल्वे स्टेशनार सभापती रमेश तवडकार हांणी पाचवो बावटो दाखोवन तिका येवकार दिलो.
 ह्या वेळार नगराध्यक्ष रमाकांत नायक गांवकार, कोंकण रेल्वेचे अधिकारी बाळासाहेब निकम, सुनील नारखडे, जी. सी. ए. चे उपाध्यक्ष शांभा देसाय, सरपंच फातिमा रोड्रिगीश, आनंदू देसाय, काणकोण भाजपा मंडळ अध्यक्ष विशाल देसाय, उपनगराध्यक्ष लक्ष्मण पागी, नगरसेवक गंधेश मडगांवकार, महेश नायक, संजू तिळवे, दुर्गेश वारीक, सिद्धार्थ देसाय, गोविंद देसाय, किरण नायक गांवकार, शाबा नायक गांवकार, चंदन धुरी, दत्ता गांवकार, प्रभाकर गांवकार, कुलदीप म्हाळशी, ज्येश्ठ नागरीक मंचाचे अध्यक्ष गिलेर्म मार्टिन्स, उल्हास देसाय, नातविदाद डिसा, झुलो शेट, सुभाष शेट, प्रकाश भांगले, रत्नाकर काणकोणकार, वैजयंती प्रभू, सागर नगर्सेकार आनी हेर मानेस्त हाजीर आशिल्ले.
 मजगतीं, हो रेल्वे थांबो मंजूर जाल्ल्यान आदले अध्यक्ष राजेंद्र देसाय हांणी थांब्याक येवकार दितना सभापतीचे उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 